Kivégzik az uzsorakölcsönöket
Április elsején életbe lép a kamatplafon, de szó sincs arról, hogy ettől érdemben olcsóbbá váltak volna a hitelek. Nem tűntek el a különböző banki ajánlatok közötti óriási különbségek sem - derül ki a Bankometer friss felméréséből.
A Bankometer a legolcsóbb és a legdrágább, 500 ezer forintos, hároméves futamidejű hiteleket vetette össze. Az elemzés szerint mind az adósra, mind a felhasználási célra vonatkozóan igen sokrétűvé vált a kínálat. Egyes bankok különböző minősítési kategóriákat állítanak fel, s annak alapján változik a hitel költsége. Mások a korábban általában alkalmazott szabályokhoz hasonlóan a rendszeres jövedelem érkezése, a csoportos beszedési megbízások száma és egyéb hasonló feltételek alapján alkalmaznak drágább, illetve olcsóbb eredményt hozó árazást.

Egyre több olyan személyi hitel jelent meg a bankok palettáján, ahol a folyósítás feltétele egyéb termék megléte, illetve igénylése (biztosítás, jelzáloghitel, pénztári tagság). Ez a jelenség egy ideje más banki termékeknél, például a sima bankbetéteknél is megfigyelhető, ahol folyamatosan egyre bonyolultabb kombinált termékekkel színesedik a kínálat.

Az áruhiteleknél magasabb a plafon

Az új szabályok szerint április 1-jétől a teljes hiteldíjmutató (thm) maximum 24 százalékponttal haladhatja meg a - jelenleg 7 százalékos - jegybanki alapkamatot. A kockázatosabb konstrukcióknál, hitelkártyáknál, áruhiteleknél a plafon a jegybanki alapkamat plusz 39 százalékpont, azaz 46 százalék.

Bár a bankok kínálatában korábban megtalálható volt az áprilistól élő plafonnál magasabb thm is, az ajánlatok döntő része ez alatt volt. A thm-plafon bevezetéséről szóló jogszabály elfogadásakor a szakemberek jelezték, hogy a szabályváltozás nem elsősorban a bankok kínálatában fog érdemi változás okozni.

Magánszemélyekre is vonatkozik

Sokkal fontosabb szerepe lesz a szabálynak a hitelezéssel foglalkozó pénzügyi vállalkozásoknál, illetve a magánjogi szerződések terén, vagyis az uzsorakölcsönök visszaszorításában jelenthet komoly előrelépést. Az új jogszabályok ugyanis a magánszemélyek egymás közötti, továbbá a pénzintézetek magánszemélynek nyújtandó kölcsönei esetében is a jegybanki alapkamat plusz 24 százalékpontban maximálja április 1-jétől a thm mértékét.

Az uzsorakölcsönök elleni harcot segítheti az is, hogy a Polgári Törvénykönyvet is kiegészítették. A törvény kimondja, hogy az olyan magánjogi szerződés, amelyben a meghatározottnál magasabb hitelköltség szerepel, semmis. Így a jövőben lényegesen hatékonyabban lehet fellépni az uzsorakölcsönöket nyújtók ellen.
bank Magyarország uzsora hitel Provident Pénzügyi Zrt. Gazdaság